PROGRESELE PRIVIND ARMONIZAREA LEGISLAŢIEI ROMÂNEŞTI CU CEA COMUNITARĂ, ÎNREGISTRATE ÎN PERIOADA 1 IANUARIE – 30 SEPTEMBRIE 2001

ACTELE NORMATIVE CU RELEVANŢĂ COMUNITARĂ, 

ADOPTATE IN PERIOADA 1 IANUARIE – 30 SEPTEMBRIE 2001


În luna ianuarie a anului 2001 a fost constituit Ministerul Integrării Europene, ca organ de specialitate al administraţiei publice centrale, care asigură fundamentarea şi coordonarea procesului de pregătire a României la Uniunea Europeană, precum şi conducerea negocierilor de aderare. În conformitate cu prevederile Hotărârii Guvernului nr. 14/2001, ministerul, prin direcţiile de specialitate, avizează în mod obligatoriu toate proiectele de acte normative cu relevanţă comunitară, anterior adoptării de către Guvern.


În acest context, în perioada 1 ianuarie – 30 septembrie a anului 2001, România a făcut progrese importante în ceea ce priveşte armonizarea legislaţiei naţionale cu cea comunitară.


În domeniul liberei circulaţii a mărfurilor, se remarcă adoptarea unor acte normative semnificative care transpun prevederile comunitare referitoare la denumirea, marcarea compoziţiei fibroase şi etichetarea produselor textile, precum şi metodele de analiză utilizate pentru determinarea şi verificarea compoziţiei fibroase a acestora, caracterizarea, clasificarea şi marcarea produselor din sticlă (cristal) în vederea comercializării acestora, stabilirea gradului minim de biodegradabilitate a agenţilor de suprafaţă conţinuţi în detergenţi, produse de întreţinere şi produse de curăţat, introducerea pe piaţă a recipientelor simple sub presiune, stabilirea cerinţelor referitoare la etichetarea şi eficienţa energetică a aparatelor frigorifice de uz casnic pentru introducerea lor pe piaţă, stabilirea cerinţelor referitoare la etichetarea şi eficienţa energetică pentru introducerea pe piaţă a maşinilor de spălat rufe de uz casnic, stabilirea cerinţelor referitoare la eficienţa şi etichetarea energetică pentru introducerea pe piaţă a maşinilor combinate de spălat şi uscat rufe de uz casnic, stabilirea condiţiilor de introducere pe piaţă a îngrăşămintelor chimice din producţia internă şi din import, stabilirea condiţiilor de introducere pe piaţă şi de punere în funcţiune a aparatelor de cântărit cu funcţionare neautomată, stabilirea condiţiilor de introducere pe piaţă pentru aparatele consumatoare de combustibili gazoşi, normele metodologice de aplicare a Legii nr. 178/2000 privind produsele cosmetice, precum şi segmentul foarte important al legislaţiei primare şi secundare privind achiziţiile publice. De asemenea, au fost aprobate normele metodologice de aplicare a Legii nr. 176/2000 privind dispozitivele medicale şi o serie de ordine comune ale ministrului agriculturii, alimentaţiei şi pădurilor şi ale ministrului sănătăţii şi familiei pentru transpunerea directivelor europene referitoare la natura, fabricarea, conţinutul, compoziţia, prezentarea si etichetarea unor produse alimentare (lapte, gemuri şi sucuri de fructe, miere etc.).


Unele progrese au fost înregistrate şi în domeniul liberei circulaţii a persoanelor, fiind adoptate acte normative care transpun prevederi comunitare referitoare la regimul străinilor. De asemenea, au fost aprobate normele metodologice de aplicare a Acordurilor între Guvernul României şi Guvernul Republicii Ungare, pe de o parte, şi între Guvernul României şi Guvernul Marelui Ducat de Luxemburg privind schimbul de lucrători sezonieri şi stagiari. De asemenea, a fost semnat şi ratificat Acordul dintre Guvernul României şi Guvernul Republicii Portugheze privind şederea temporară în scopul angajării lucrătorilor români pe teritoriul Republicii Portugheze. Totodată, au fost adoptate statutul medicului, stomatologului şi farmacistului, absolvenţi ai facultăţilor de medicină, stomatologie şi farmacie cu licenţă şi cu minimum un an de pregătire practică, precum şi legea privind exercitarea profesiunii de asistent medical, înfiinţarea, organizarea şi funcţionarea Ordinului Asistenţilor Medicali din România. In aceeaşi ordine de idei se remarcă adoptarea actului normativ care reglementează încadrarea pe perioadă determinată, obţinerea titlului de medic specialist şi a gradului de medic primar de către cetăţenii români care au efectuat studiile medicale şi/sau de specializare în afara României.


În ce priveşte libera circulaţie a serviciilor, se remarcă adoptarea actelor normative pentru transpunerea completă a normelor comunitare în domeniul limitării riscului de credit al băncilor, a celor care privesc funcţionarea fondurilor de garantare a depozitelor în sistemul bancar, precum şi funcţionarea Societăţii Naţionale de Transfer de Fonduri şi Decontări – TransFonD – S.A. în calitate de agent al Băncii Naţionale a României. Totodată, au fost aduse unele completări la actele normative ce privesc autorizarea şi exercitarea intermedierii de valori mobiliare. Adoptarea legii privind semnătura electronică este, de asemenea, de o importanţă deosebită, constituind un prim pas în asigurarea cadrului juridic necesar desfăşurării operaţiunilor legate de comerţul electronic.


În privinţa dreptului societăţilor comerciale, a continuat procesul de implementare a legislaţiei secundare în domeniul contabilităţii, fiind adoptate norme ce transpun reglementările contabile armonizate cu Directiva a IV-a a Comunităţilor Economice Europene şi cu Standardele Internaţionale de Contabilitate, precum şi normele pentru aprobarea programului de aplicare experimentală a normelor privind consolidarea conturilor. În acelaşi cadru general, se remarcă adoptarea, cu relevanţă în domeniul dreptului proprietăţii intelectuale, a legii pentru ratificarea Actului de la Geneva, al Aranjamentului de la Haga privind înregistrarea internaţională a desenelor şi modelelor industriale.


În plus, au fost aduse unele îmbunătăţiri reglementărilor ce privesc înregistrarea şi înmatricularea comercianţilor, prin simplificarea formalităţilor la Registrul Comerţului şi crearea aşa-numitului „ghişeu unic”.


În domeniul concurenţei, se remarcă adoptarea normelor ce privesc regimul preţurilor şi tarifelor reglementate, care se stabilesc cu avizul Oficiului Concurenţei şi cele care completează şi modifică unele prevederi ale legii monopolului de stat.


Pentru capitolul agricultură, dată fiind importanţa deosebită a elaborării unor acte normative care să asigure derularea programelor în această direcţie cu ajutorul fondurilor pre-structurale, au fost adoptate, până în prezent, norme care privesc înfiinţarea Comitetului Naţional de Coordonare a Proiectului de Dezvoltare Rurală şi constituirea, în cadrul Ministerului Integrării Europene, a Autorităţii de Management pentru Programul SAPARD. În ceea ce priveşte celelalte sub-capitole, au fost înregistrate unele progrese, îndeosebi în ce priveşte reorganizarea activităţii de protecţie a plantelor şi carantină fitosanitară, aprobarea condiţiilor sanitare veterinare pentru exportul de animale vii, aprobarea normelor privind stabilirea nivelurilor maxime de reziduuri de pesticide în plante şi produse vegetale, precum şi modificarea Legii sanitare veterinare nr. 60/1974. Merită semnalată şi aprobarea normelor privind acordarea, în cursul anului 2001, a unui sprijin direct, de un milion lei, producătorilor agricoli pentru fiecare hectar de teren cultivat, cu finanţare de la bugetul de stat. De asemenea, au fost adoptate reglementări privind, producţia, comercializarea şi circulaţia produselor alimentare, pe de o parte, şi exploataţiile agricole, pe de altă parte.


Totodată, trebuie remarcată adoptarea unei serii de norme sanitar-veterinare referitoare la: admiterea la import a produselor de origine animală, măsurile de supraveghere, profilaxie şi combatere a pestei porcine clasice precum şi a normelor cu privire la stabilirea calităţii-tip a produselor de bază din industria zahărului


În vederea stimulării producţiei agricole şi a valorificării acesteia de către micii producători, au fost adoptate dispoziţiile care privesc procedura de eliberare a certificatului de producător.


În domeniul pescuitului, se remarcă adoptarea legii referitoare la fondul piscicol, pescuitul şi acvacultura. De asemenea, au fost adoptate o serie de norme sanitar-veterinare cu privire la: inspecţia vizuală pentru detectarea paraziţilor în produsele din pescuit, valorile pentru azotul uşor hidrolizabil în produsele din pescuit, precum şi metodele de analiză folosite, metodele de analiză a probelor şi limitele maxime pentru mercur în produsele din pescuit, criteriile microbiologice aplicabile la producţia de crustacee şi moluşte fierte, condiţiile minime de igienă pentru produsele din pescuit obţinute la bordul vaselor de pescuit, autocontroalele sanitare pentru produsele din pescuit. În acest context, merită semnalată şi adoptarea normelor referitoare la înregistrarea şi transmiterea datelor referitoare la activitatea de pescuit marin.


În ce priveşte politica în domeniul transporturilor, au fost adoptate o serie de acte normative ce transpun reglementările europene în domeniul cooperării pentru securitatea navigaţiei aeriene şi tarifele de rută aeriană, cerinţelor adiţionale de navigabilitate şi pentru operare, care cuprinde cerinţe specifice de navigabilitate pentru certificarea operatorilor aerieni, conform dispoziţiilor reglementărilor europene JAR OPS 1 – Transport aerian comercial (avioane) şi JAR OPS 3 – Transport aerian comercial (elicoptere) şi a cerinţelor specifice pentru certificarea acustică a aeronavelor, precum şi aprobarea Reglementării tehnice europene JAR MMEL/MEL – Lista master a echipamentului minim şi Lista echipamentului minim, necesare pentru operarea în condiţii de siguranţă a aeronavelor civile de transport aerian public. Tot în sectorul transporturilor aeriene, a fost modificată şi completată Ordonanţa Guvernului nr. 29/1997 privind Codul aerian. De asemenea, au fost adoptate reglementări privind condiţiile tehnice pe care trebuie să le îndeplinească vehiculele rutiere în vederea admiterii în circulaţie pe drumurile publice din România – RNTR 2, cele privind certificarea încadrării vehiculelor rutiere, înmatriculate, în normele tehnice privind siguranţa circulaţiei rutiere, protecţia mediului şi folosinţa conform destinaţiei, prin inspecţia tehnică periodică – RNTR 1, omologarea vehiculelor rutiere şi eliberarea Certificatului de Înmatriculare a acestora, în vederea admiterii în circulaţie pe drumurile publice din România – RNTR 7, precum şi reglementările pentru aprobarea Normelor tehnice privind măsurarea tonajului navelor de pescuit maritime şi cele ce privesc pilotarea navelor sub pavilion român de către piloţi de mare largă în Marea Nordului, Canalul Englez şi Strâmtoarea Skagerrak.


Totodată, a fost adoptate normele privind înregistrarea persoanelor aflate la bordul navelor de pasageri care navighează spre sau dinspre porturile maritime româneşti, unele măsuri de aplicare etapizată în traficul intern a prevederilor Acordului european referitor la transportul internaţional al mărfurilor periculoase, precum şi metodologia de marcare a navelor de pescuit care navighează sub pavilion român şi de întocmire a unor documente necesare la bordul acestora.


În domeniul impozitării, a fost modificată şi completată, în conformitate cu prevederile comunitare, Ordonanţa Guvernului nr. 27/2000 privind regimul produselor supuse accizelor.


Progrese importante au fost înregistrate şi în legislaţia privind statistica, fiind adoptate acte normative pentru modificarea şi completarea Ordonanţei Guvernului nr. 9/1992 privind organizarea statisticii oficiale şi pentru organizarea şi funcţionarea Institutului Naţional de Statistică, precum şi pentru aprobarea Programului cercetărilor statistice în cursul anului 2001.


În ce priveşte politica socială şi de ocupare a forţei de muncă, au fost adoptate, în conformitate cu prevederile comunitare în materie, o serie de acte normative referitoare la înfiinţarea, organizarea şi funcţionarea comisiilor de dialog social în cadrul unor ministere şi al prefecturilor, criteriile şi metodologia de încadrare a locurilor de muncă în condiţii deosebite, modificarea şi completarea Ordonanţei de Urgenţă a Guvernului nr. 102/1999 privind protecţia specială şi încadrarea în muncă a persoanelor cu handicap, protecţia cetăţenilor români care lucrează în străinătate, condiţiile de încadrare, drepturile şi obligaţiile asistentului personal al persoanei cu handicap. A fost adoptată, de asemenea, legea voluntariatului şi a fost modificată şi completată Legea nr. 130/1999 privind unele măsuri de protecţie a persoanelor încadrate în muncă.


Au fost, de asemenea, adoptate legea patronatelor şi legea privind venitul minim garantat.


În domeniul energiei, au fost adoptate norme specifice referitoare la procedura privind reglementarea abaterilor de energie în raport cu energia contractată de consumatorii eligibili, Codul de măsurare a energiei termice, metodele pentru stabilirea preţurilor şi a tarifelor reglementate în sectorul gazelor naturale şi aprobarea preţurilor reglementate pentru consumatorii captivi din sectorul gazelor naturale.


În acest context, trebuie remarcată şi aprobarea Strategiei naţionale de dezvoltare energetică a României pe termen mediu – 2001–2004, adoptarea ordonanţei privind utilizarea eficientă a energiei, ca şi normele referitoare la Procedurii pentru raportarea datelor privind consumatorii de energie electrică în conformitate cu Directiva CE 90/377/CEE.


În cadrul politicii industriale şi al îndeplinirii criteriilor economice pentru aderare semnalăm adoptarea legii privind stimularea şi promovarea investiţiilor directe şi ordonanţa privind constituirea şi funcţionarea parcurilor industriale.


Un progres semnificativ a fost înregistrat în sectorul întreprinderilor mici şi mijlocii, fiind adoptate normele metodologice, la aproximativ doi ani de la apariţia legii-cadru, privind stimularea întreprinzătorilor privaţi pentru înfiinţarea şi dezvoltarea întreprinderilor mici şi mijlocii şi, de asemenea, crearea unui sistem de impozitare atractiv, prin aprobarea ordonanţei privind impunerea micro-întreprinderilor.


În domeniul educaţiei şi formării profesionale a fost reglementat accesul la învăţământul obligatoriu din România al copiilor lucrătorilor migranţi proveniţi din statele membre ale Uniunii Europene. De asemenea, a fost adoptată şi contribuţia financiară a României pentru participarea, în cursul anului 2001, la programele educaţionale „Socrates II” şi „Leonardo da Vinci II”.


În ce priveşte capitolul destinat telecomunicaţiilor şi tehnologiei informaţiilor, se remarcă atât adoptarea legii privind semnătura electronică (despre care am amintit şi la capitolul privind libera circulaţie a serviciilor), a hotărârii privind implementarea Sistemului naţional unic pentru apeluri de urgenţă (112), precum şi a ordinului ministrului comunicaţiilor şi tehnologiei informaţiilor privind autorizarea şi furnizarea serviciilor de telecomunicaţii liberalizate.


În cadrul capitolului destinat politicii regionale şi coordonării instrumentelor structurale a fost adoptată o serie de ordonanţe de urgenţă pentru ratificarea unor memorandumuri de finanţare în domeniul reabilitării infrastructurii si a mediului înconjurător.


În domeniul mediului înconjurător, au fost adoptate acte normative de ratificare a unor convenţii internaţionale: Amendamentul la Protocolul de la Montreal privind substanţele care epuizează stratul de ozon, adoptat la Copenhaga la data de 25 noiembrie 1992, Protocolul de la Kyoto la Convenţia-cadru a Naţiunilor Unite asupra schimbărilor climatice, adoptat la data de 11 decembrie 1997, Convenţia privind evaluarea impactului asupra mediului în context transfrontalier, adoptată la Espoo la data de 25 februarie 1991 şi Amendamentul la Protocolul de la Montreal privind substanţele care epuizează stratul de ozon, adoptat la cea de-a IX-a reuniune a părţilor la Montreal, din 15-17 septembrie 1997. Totodată, a fost modificată şi completată Legea nr. 73/2000 privind Fondul pentru mediu şi au fost stabilite cerinţele tehnice pentru limitarea emisiilor de compuşi organici volatili rezultaţi din depozitarea, încărcarea, descărcarea şi distribuţia benzinei la terminale şi la staţiile de benzină. De asemenea, au fost adoptate acte normative ce reglementează gestionarea deşeurilor industriale reciclabile şi prin care se aprobă instrucţiunile tehnice pentru aplicarea prevederilor Hotărârii Guvernului nr. 472/2000 privind unele măsuri de protecţie a calităţii resurselor de apă – NTPA 012 – şi pentru modificarea Ordinului nr. 242/1990.


Au fost adoptate, de asemenea, o serie de reglementări care privesc stabilirea condiţiilor de introducere pe piaţă a aparatelor electro-casnice în funcţie de nivelul zgomotului transmis prin aer, stabilirea condiţiilor de introducere pe piaţă a benzinei şi motorinei, precum şi gestionarea uleiurilor uzate.


În ce priveşte capitolul destinat protecţiei consumatorilor şi sănătăţii, merită semnalată adoptarea unor prevederi legale privind îmbunătăţirea structurii organizatorice şi funcţionale a Autorităţii Naţionale pentru Protecţia Consumatorilor, precum şi cele ce conţin norme cu privire la accesul, evidenţa şi protecţia turiştilor în structuri de primire turistice şi la importul şi comercializarea unor produse.


În vederea creşterii eficienţei campaniei duse împotriva produselor şi serviciilor care pun în pericol viaţa consumatorilor, au fost elaborate norme privind înfiinţarea, organizarea şi funcţionarea Comitetului Interministerial pentru Supravegherea Pieţei Produselor şi Serviciilor şi Protecţia Consumatorilor.


Trebuie semnalată şi adoptarea Ordin al ministrului sănătăţii şi familiei privind producţia, importul şi comercializarea unor produse din categoria nutrienţi şi/sau suplimente alimentare.


Progrese notabile au fost înregistrate în implementarea prevederilor comunitare din domeniul justiţiei şi afacerilor interne. Aşa cum am precizat la capitolul privind libera circulaţie a persoanelor, una dintre priorităţi a constat în adoptarea legii privind regimul străinilor, precum şi a legii privind extrădarea. În vederea eliminării cât mai rapidă a cerinţelor privind eliminarea vizelor pentru cetăţenii români ce doresc să călătorească în spaţiul comunitar, a fost modificată Ordonanţa Guvernului nr. 65/1997 privind regimul paşapoartelor în România şi a fost adoptată legislaţia secundară, respectiv normele metodologice de aplicare a legii privind regimul străinilor în România şi cele privind punerea în circulaţie a noilor tipuri de paşapoarte româneşti.


De asemenea, prin lege, a fost aprobată Ordonanţa Guvernului nr. 102/2000 privind statutul şi regimul refugiaţilor în România, fiind adoptate, în acest context, şi normele metodologice de aplicare a acesteia. 


Tot în contextul eficientizării campaniei duse pentru eliminarea vizelor Schengen pentru cetăţenii români şi securizarea frontierelor, trebuie amintită semnarea, la Chişinău, în data de 29 iunie a anului 2001, a Acordului dintre Guvernul României şi Guvernul Republicii Moldova privind călătoriile reciproce ale cetăţenilor.

De asemenea, a fost adoptată o serie de acte normative pentru ratificarea acordurilor încheiate cu diverse state (Finlanda, Bulgaria, Irlanda) privind readmisia cetăţenilor proprii şi ai cetăţenilor unor state terţe care se află ilegal pe teritoriile lor şi pentru acceptarea unor amendamente la Constituţia Organizaţiei Internaţionale pentru Migrări. A fost ratificat Acordul european privind suprimarea vizelor pentru refugiaţi (STE – 31), încheiat la Strasbourg la data de 20 aprilie 1959, semnat de România la data de 5 noiembrie 1999.


Trebuie semnalată adoptarea legii pentru ratificarea Convenţiei dintre Guvernul României şi Guvernul Regatului Belgiei privind cooperarea poliţienească, semnată la Bucureşti la data de 14 aprilie 1999.


Pe linia măsurilor adoptate de autorităţile române pentru eliminarea vizelor acordate cetăţenilor români care doresc să călătorească în Spaţiul Schengen se remarcă şi adoptarea Ordonanţei de Urgenţă a Guvernului privind sancţionarea unor fapte săvârşite în afara teritoriului ţării de cetăţeni români sau de persoane fără cetăţenie, dar domiciliate în România.


Pentru capitolul privind uniunea vamală, se remarcă adoptarea actelor normative privind modificarea cadrului metodologic de aplicare a mecanismului de prelucrare rapidă a declaraţiilor vamale în procedura informatică simplificată şi a normelor tehnice privind realizarea supravegherii şi controlului vamal ulterior. Trebuie semnalată şi adoptarea Hotărârii de Guvern privind Lista de armamente, muniţii şi alte produse militare supuse regimului de control la export şi import


În sfârşit, în ce priveşte domeniul controlului financiar, au fost adoptate normele metodologice privind cadrul general al atribuţiilor şi exercitării controlului financiar preventiv propriu, precum şi ordonanţa pentru modificarea şi completarea Ordonanţei Guvernului nr. 119/1999 privind auditul intern şi controlul financiar preventiv.

 

*


Eforturile depuse în perioada februarie – august a anului 2001, în vederea transpunerii acquis-ului comunitar, au fost substanţiale, elaborarea şi adoptarea actelor normative în concordanţă cu reglementările europene desfăşurându-se, în linii generale, în conformitate cu programul stabilit.

PROIECTE DE ACTE NORMATIVE AVIZATE 

DE MINISTERUL INTEGRĂRII EUROPENE 

ŞI AFLATE IN CURS DE ADOPTARE

În domeniul liberei circulaţii a mărfurilor pot fi amintite legea privind evaluarea conformităţii produselor, precum şi o serie de hotărâri de guvern referitoare la: stabilirea condiţiilor de introducere pe piaţă şi punere în funcţiune a aparatelor electrice şi electronice, din punct de vedere al compatibilităţii electromagnetice, stabilirea procedurilor utilizate în procesul de evaluare a conformităţii din domeniile reglementate şi a regulilor de aplicare şi utilizare a marcajului naţional CS, stabilirea cerinţelor referitoare la eficienţa şi etichetarea energetică pentru introducerea pe piaţă a lămpilor electrice de uz casnic şi condiţiile de introducere pe piaţă pentru mijloacele de măsurare.


În ce priveşte libera circulaţie a persoanelor amintim legea privind adoptarea acquis-ului în materie de recunoaştere profesională şi legea privind sistemul general de recunoaştere a diplomelor universitare acordate la încheierea unui ciclu de educaţie şi formare profesională de minimum 3 ani pentru cetăţenii statelor membre ale Uniunii Europene.

În cadrul liberei circulaţii a serviciilor trebuie menţionate legea privind protecţia datelor cu caracter personal şi protecţia vieţii private în sectorul telecomunicaţiilor, legea privind protecţia persoanelor în privinţa prelucrării datelor cu caracter personal şi libera circulaţie a acestor date, legea privind piaţa valorilor mobiliare (propunere legislativă iniţiată de un grup de parlamentari), precum şi legea pentru ratificarea Convenţiei Europene privind protecţia persoanelor fizice faţă de prelucrarea automatizată a datelor cu caracter personal.

În domeniul agriculturii semnalăm avizarea următoarelor proiecte de acte normative: legea privind organizaţiile interprofesionale pe produse agroalimentare, legea viei şi vinului în sistemul organizat al pieţei viti-vinicole, legea pentru modificarea şi completarea Legii nr. 75/1995 privind producerea seminţelor şi materialului săditor, precum şi înregistrarea soiurilor de plante agricole, legea cooperativelor agricole, hotărârea de guvern pentru aprobarea Normelor metodologice de aplicare a Ordonanţei Guvernului nr. 136/2000 privind măsurile de protecţie împotriva introducerii şi răspândirii organismelor de carantină dăunătoare plantelor sau produselor vegetale în România şi hotărârea de guvern pentru aprobarea Normelor metodologice de aplicare a prevederilor Ordonanţei Guvernului nr. 34/2000 privind produsele agroalimentare ecologice.


În ce priveşte politica în domeniul transporturilor amintim avizarea următoarelor proiecte: legea pentru modificarea şi completarea Ordonanţei Guvernului nr. 43/1997 privind regimul drumurilor şi respingerea Ordonanţei Guvernului nr. 132/2000 pentru modificarea şi completarea Ordonanţei Guvernului nr. 43/1997, legea privind aprobarea necesităţilor de infrastructură de transport de interes naţional şi european, legea pentru ratificarea Acordului între România şi Comunitatea Europeană privind tranzitul rutier de mărfuri şi promovarea transportului combinat, semnat la Luxemburg, la data de 28 iunie, ordonanţa privind transportul naval şi Hotărârea de Guvern privind aprobarea componenţei nominale a reprezentanţilor părţii române în comisia mixtă pentru obiectivul „Pod peste fluviul Dunărea, la Calafat – Vidin”.


În cadrul politicii în domeniul impozitării, semnalăm avizarea proiectelor de lege privind taxa pe valoarea adăugată, regimul accizelor şi finanţele publice.

În ce priveşte capitolul de acquis comunitar destinat politicii sociale şi ocupării forţei de muncă amintim legea privind sistemul asigurărilor de şomaj şi stimularea forţei de muncă, legea privind sistemul naţional de asistenţă socială, legea pentru prevenirea şi combaterea marginalizării sociale, legea privind egalitatea de şanse între femei şi bărbaţi şi legea privind egalitatea de şanse pentru persoanele cu handicap.

În domeniul telecomunicaţiilor şi tehnologiei informaţiilor semnalăm avizarea ordonanţei privind echipamentele de radiocomunicaţii şi echipamentele terminale de telecomunicaţii şi recunoaşterea conformităţii acestora.

In cadrul capitolului referitor la cultură şi audiovizual au fost avizate proiectele de lege privind ratificarea Convenţiei Consiliului Europei privind Televiziunea Transfrontalieră, legea privind comunicarea audiovizuală şi ratificarea Convenţiei europene pentru protecţia juridică a serviciilor bazate pe acces condiţionat/necondiţionat, adoptată la Strasbourg la data de 24 ianuarie a anului 2001.


În ce priveşte politica regională şi coordonarea instrumentelor structurale au fost avizate legea privind dezvoltarea regională în România şi Hotărârea de Guvern privind înfiinţarea şi funcţionarea Autorităţii Naţionale a Zonei Montane.


În domeniul mediului înconjurător se remarcă avizarea unor proiecte de acte normative privind gestionarea apei potabile, precum şi a legii pentru ratificarea Acordului între Comunitatea Europeană şi România privind participarea României la Agenţia Europeană de Mediu. 


În cadrul protecţiei consumatorilor şi a sănătăţii amintim avizarea proiectului de ordonanţă privind prevenirea şi combaterea consumului produselor din tutun.


Referitor la capitolul destinat justiţiei şi afacerilor interne semnalăm avizarea proiectelor de lege pentru prevenirea şi combaterea traficului de persoane şi de ratificare a Convenţiei penale şi a Convenţiei civile asupra corupţiei.


În sfârşit, în cadrul uniunii vamale amintim avizarea unor proiecte de acte normative care reglementează categoriile de produse strategice cu dublă utilizare, sensibile şi foarte sensibile, supuse regimului de control la export şi import, precum şi proiectul de Acord între Guvernul României şi Guvernul Republicii Austria privind cooperarea între administraţiile lor vamale.


NOTĂ:


La elaborarea materialului s-au folosit surse INTERNET, respectiv site-ul Guvernului României, Ministerului Integrării Europene, Reprezentanţa Comunităţilor Economice Europene la Bucureşti, etc.

